
A körforgásos gazdasági modell vizsgálata a magyar ruhaiparban

Az elmúlt évtizedekben világszerte növekvő aggodalom tapasztalható a környezeti károk és az erőforrások kihasználása miatt. Ennek eredményeként egyre nagyobb hangsúlyt kapnak a fenntarthatósági kezdeményezések és a körkörös gazdasági modell alkalmazása, amelyben a termelés és a fogyasztás folyamatai körforgásban vannak, a lehető legnagyobb mértékben minimalizálva az anyag- és energiafelhasználást, valamint a hulladéktermelést. Ezen a téren a ruhaipar jelentős szerepet játszik, hiszen az egyik leginkább erőforrásigényes és hulladéktermelő iparág. Európai uniós viszonylatban a textiltermékek felhasználása a környezetre és az éghajlatváltozásra gyakorolt hatásokat tekintve negyedik helyen áll az élelmiszerek, a lakhatás és a mobilitás után. Vízfogyasztás és földhasználat tekintetében harmadik, míg az elsődleges nyersanyagok felhasználását és az üvegházhatásúgáz-kibocsátást illetően az ötödik helyet foglalja el a rangsorban. (EEA, 2022) Ez azt jelenti, hogy a textiltermékek gyártása és felhasználása jelentős hatással van az ökoszisztémára és a klímaváltozásra, ezáltal fontos szerepet játszik az uniós fenntarthatósági célok elérésében is.
Kutatásomban Magyarországon működő ruhaipari vállalkozások vizsgálatán keresztül tárom fel a körforgásos üzleti modellek alkalmazását motiváló és befolyásoló tényezőket. A hazai vállalkozókkal készített interjúk során arra a kérdésre kerestem a választ, hogy a magyar ruhaiparban milyen lehetőségek és gátak merülnek fel a körforgásos szemlélet alkalmazása során, illetve ezek mennyiben járulnak hozzá a vállalkozás versenyképességéhez.
Eredményeim alapján négy fő tényező akadályozza a körforgásos üzleti modellek elterjedését: fogyasztók magatartásának lassú változása, edukáció hiánya, kormányzati és intézményi korlátok, valamint szervezeti és beszállítói korlátok. Ezzel szemben erőteljes motiváló erővel bír az iparágban tevékenykedő vállalkozók személyes motivációja és fenntarthatóság iránti
elköteleződése, a pozitív társadalmi és piaci változások, valamint az iparágban működő vállalkozások méretéből fakadó előnyök. A számos ösztönző tényező ellenére a körforgásos üzleti modellek alkalmazása nem jelent hazánkban versenyelőnyt.



